**fără resentimente**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mi-ar trebui mult timp să mă

dezobișnuiesc de viață

fiindcă trăsnetul nu-i infailibil

iar iubirea întâi te devoră

și abia apoi te ucide

ca să fii pasăre trebuie întâi să cunoști zborul

ideilor

dar nici acesta nu e desăvârșit

întrucât echilibrul pornește din adâncul

imprescriptibil al cerului

nu din voința aripilor

și cum să te dezveți de trup

dacă el se supune păcatelor?

cel mai bine ar fi să mă deprind

cu securea deasupra capului

fiindcă retezarea trăirii

presupune

și despicarea inimii și a sufletului,

de aceea

când mă cuprinde frigul cosmic

sau singurătatea de după umeri

îmi vine mult mai ușor

să mă obișnuiesc cu moartea

fiindcă ea mă privește întotdeauna

sincer şi fără resentimente

drept în ochi